钦定古今图书集成/明伦汇编/闺媛典/第156卷 > 任永谦妻黄氏〈叶氏李氏附〉
## 钦定古今图书集成/明伦汇编/闺媛典/第156卷 > 任永谦妻黄氏〈叶氏李氏附〉

按《濮州志》：黄氏，任永谦妻，知州性女也。颖悟绝伦，《四
书》五经悉能解记成诵，尤熟《左氏春秋》。嫁时，夫妇同
年十五，而永谦最愚。居五年，永谦死，黄初亦求死，告
其姑杨氏曰：“虑婆不得其所耳。”乃停柩食息其侧。终
岁麻衣，发结足茧，惨无人色，八年如一日。杨本翁侧
室，血病作，秽莫能近，黄供事甚谨，苦楚备至，无怨。杨
死，任家欲置之绝地，不欲令与其夫同穴。黄力争之，
竟获从。日奉神主，上食如生。暇日读书自解。家贫，田
不满五十。先是为生母作志铭，文甚古。人或窜易数
字，则曰：“妇人不当作文，即作，不使人见易字非不善，
非我志也。”竟如其旧。夫及姑殁，不复再作。同邑吴璞
妻叶氏、诸生陈可行妻李氏，亦以苦节闻。并附于此。